b'\n_START_ARTICLE_\nDenaari\n_START_PARAGRAPH_\nDenaari (lat. denarius) oli antiikin roomalainen kolikko. Se oli pieni hopeakolikko, joka oli yleisin tuotettu k\xc3\xa4ytt\xc3\xb6raha, kunnes antoninianus sen v\xc3\xa4hitellen syrj\xc3\xa4ytti._NEWLINE_Ensimm\xc3\xa4iset denaarit ly\xc3\xb6tiin Rooman tasavallan aikana vuoden 211 eaa. tienoilla, samoihin aikoihin toisen puunilaissodan kanssa. Se painoi keskim\xc3\xa4\xc3\xa4rin 4,5 grammaa. 100-luvulla eaa. sen paino laski noin 3,9 grammaan ja edelleen 3,4 grammaan keisari Neron kaudella. T\xc3\xa4m\xc3\xa4n j\xc3\xa4lkeen sen arvo alkoi laskea nopeammin, kun sen hopeapitoisuutta ja painoa v\xc3\xa4hennettiin seuraavien keisarien aikoina._NEWLINE_Sen alkuper\xc3\xa4inen arvo oli 10 as-rahaa, mihin kolikon nimi viittaa. Noin vuonna 141 eaa. sen arvoksi asetettiin 16 asia johtuen asin painon laskemisesta. Denaari oli t\xc3\xa4rkein imperiumissa k\xc3\xa4ytetty kolikko antoninianuksen k\xc3\xa4ytt\xc3\xb6\xc3\xb6nottoon 200-luvun puoliv\xc3\xa4liss\xc3\xa4. Ilmeisesti viimeiset denaarit ly\xc3\xb6ttiv\xc3\xa4t keisari Aurelianus vuosina 270\xe2\x80\x93275 ja keisari Diocletianus kautensa alkuvuosina. K\xc3\xa4yt\xc3\xb6st\xc3\xa4 poistumisensa j\xc3\xa4lkeen denaaria k\xc3\xa4ytettiin edelleen kirjanpidossa tavalla, jota nykyisin ei en\xc3\xa4\xc3\xa4 ymm\xc3\xa4rret\xc3\xa4._NEWLINE_Rooman tasavallan lopunaikoina ty\xc3\xb6l\xc3\xa4isen bruttopalkka p\xc3\xa4iv\xc3\xa4ss\xc3\xa4 saattoi olla yhden denaarin. Denaarin nimest\xc3\xa4 johtuu my\xc3\xb6s sana dinaari, joka on nyky\xc3\xa4\xc3\xa4nkin rahayksik\xc3\xb6n nimen\xc3\xa4 monissa maissa.'